23.12.2022
RO
Jurnalul Oficial al Uniunii Europene
L 330/81
Articolul 16 Politica în domeniul concurenței (1) Părțile promovează instituirea și aplicarea efectivă a unor norme în materie de concurență, precum și diseminarea de informații în vederea promovării transparenței și a securității juridice pentru întreprinderile care își desfășoară activitatea pe piețele lor, în conformitate cu actele lor cu putere de lege și cu normele lor administrative.
(2) Ambele părți se angajează să coopereze în domeniile convenite de comun acord pentru a îmbunătăți înțelegerea reciprocă a legislației și a politicilor celeilalte părți în domeniul concurenței.
Articolul 17 Servicii Părțile stabilesc un dialog susținut, ce urmărește în special asigurarea schimbului de informații cu privire la cadrele lor respective de reglementare, promovarea accesului reciproc la piețe, promovarea accesului la sursele de capital și de tehnologie, precum și promovarea comerțului în domeniul serviciilor între cele două regiuni și, de asemenea, pe piețele țărilor terțe.
Articolul 18 Drepturile de proprietate intelectuală (1) Părțile fac schimb de informații și de experiență pe teme precum practica, promovarea, diseminarea, raționalizarea, gestionarea, protejarea și aplicarea eficace a drepturilor de proprietate intelectuală (DPI), prevenirea încălcării acestor drepturi, lupta împotriva contrafacerii și a pirateriei, în special prin intermediul cooperării vamale și al altor forme adecvate de cooperare și prin consolidarea protejării acestor drepturi, astfel cum au convenit părțile.
În conformitate cu actele lor cu putere de lege și cu normele lor administrative și în conformitate cu acordurile internaționale relevante la care sunt parte, părțile vor coopera în special în ceea ce privește asigurarea respectării DPI și protecția brevetelor, a indicațiilor geografice, a mărcilor comerciale, a drepturilor de autor și a desenelor și modelelor industriale, precum și în ceea ce privește protecția soiurilor de plante.
(2) Părțile își acordă reciproc asistență tehnică în domeniul DPI și sprijin reciproc în vederea îmbunătățirii protecției, asigurării respectării, utilizării și comercializării drepturilor de proprietate intelectuală pe baza experienței europene și în vederea îmbunătățirii diseminării cunoștințelor în acest domeniu.
(3) Părțile recunosc importanța Declarației de la Doha referitoare la Acordul privind aspectele legate de comerț ale drepturilor de proprietate intelectuală (TRIPS) și la sănătatea publică, adoptată la Doha la 14 noiembrie 2001, și își reafirmă angajamentul față de respectarea acesteia.
Părțile respectă și contribuie la punerea în aplicare a Deciziei Consiliului general al OMC din 30 august 2003 cu privire la punctul 6 din Declarația de la Doha referitoare la Acordul TRIPS și la sănătatea publică, precum și a Protocolului de modificare a Acordului TRIPS, adoptat la Geneva la 6 decembrie 2005.
Articolul 19 Comerțul digital (1) Părțile fac schimb de informații cu privire la aspectele legate de reglementare în contextul comerțului digital, în conformitate cu actele lor cu putere de lege și cu normele lor administrative, care abordează următoarele aspecte: (a) recunoașterea și facilitarea serviciilor electronice interoperabile de încredere și autentificare; (b) tratamentul comunicărilor de marketing direct;